Bfn-huishulp helder oordag by werk vermoorArgieffoto Kapt. Chaka Marope, woordvoerder van die polisie, het gesê die voorval het omstreeks 09:00 by ŉ huis in Hippocrateslaan in Hospitaalpark gebeur. “’n Bode het by die huis aangekom om ŉ pakkie af te lewer en terwyl hy by die hek gewag het vir iemand om te antwoord, het hy gesien hoe ŉ man oor die muur van die erf spring en weghardloop,” het Marope gesê. “Hy het ŉ veiligheidsbeampte wat in die omgewing was in kennis gestel en hulle is die huis in waar hulle [die liggaam van] die 40-jarige huishulp op die vloer van die waskamer aangetref het. Daar was ŉ tou om haar nek en sy was reeds dood.” Volgens Marope het die eienaar van die huis gesê niks word uit die huis vermis nie. “Die verdagte het ŉ swart denimbroek aangehad, met ŉ blou oorpakbaadjie en ŉ swart pet.” ŉ Saak van moord word ondersoek.